Luka 13 | Beibele Inthaneteng | Phetolelo ya Lefase le Lefsa
13 Ka yona nako yeo go be go na le ba bangwe bao ba ilego ba mmegela ka Bagalilea+ bao Pilato a ilego a tswakanya madi a bona le dihlabelo tša bona. 2 Ka gona, ge a fetola a re go bona: “Na le nagana gore Bagalilea bao e be e le badiradibe ba babe kudu+ go feta Bagalilea ba bangwe ka moka gobane ba tlaišitšwe ke dilo tše? 3 Ruri ke le botša gore ga go bjalo, ka ntle le gore le itshole, le lena ka moka le tla fedišwa ka mo go swanago.+ 4 Goba ba lesomeseswai bao tora ya Siloama e ilego ya ba wela gomme ya ba bolaya, na le nagana gore e be e le ba nago le molato o mogolo go feta batho ka moka ba bangwe ba ba dulago Jerusalema? 5 Ga go bjalo, ruri ke a le botša ke re: Ka ntle le gore le itshole, le tla fedišwa ka moka ka tsela e swanago.”+ 6 Ke moka a ba botša seswantšho se: “Monna yo mongwe o be a na le mogo o bjetšwego serapeng sa gagwe sa morara,+ a tla a nyaka dienywa go ona,+ eupša a se hwetše selo.+ 7 Ke moka a re go molemi wa morara: ‘Ke nywaga e meraro+ ke etla go nyaka dienywa mogong wo eupša ke sa hwetše selo. O reme!+ Ke ka baka la’ng o swanetše go diba mmu?’ 8 Ge a fetola a re go yena: ‘Morena, anke o o lese+ le wona ngwaga wo go fihlela ke epa go o dikologa ke tšhela morole, 9 ge e ba o enywa nakong e tlago, gona go lokile, eupša ge e ba o sa enywe, gona o tla o rema.’”+ 10 Bjale o be a ruta go e nngwe ya disinagoge ka Sabatha. 11 Go be go na le mosadi yo a nago le moya+ o mobe wo o mo fokodišitšego ka nywaga e lesomeseswai, a hunagane gomme a sa kgone go inamologa. 12 Jesu ge a mmona a bolela le yena a re: “Wena mosadi, o lokolotšwe+ bofokoding bja gago.” 13 A bea diatla tša gagwe godimo ga gagwe, mosadi a otlologa+ ka yona nako yeo, a tagafatša Modimo. 14 Eupša molaodi yo a okamelago wa sinagoge ge a araba a galefile ka baka la ge Jesu a fodišitše ka Sabatha, a re go lešaba: “Go na le matšatši a tshelelago ao modiro o swanetšego go dirwa ka ona;+ ka gona etlang go fodišwa ka ona, e sego ka letšatši la Sabatha.”+ 15 Lega go le bjalo, Morena a mo araba a re: “Lena baikaketši,+ na yo mongwe le yo mongwe wa lena ga a tlemolle poo ya gagwe goba pokolo ya gagwe setaleng ka Sabatha a e iša go yo nwa meetse?+ 16 Ka gona, na go be go sa swanela gore mosadi yo yo e lego morwedi wa Aborahama+ le yo Sathane a mo tlemilego nywaga e lesomeseswai, a lokollwe tlemong ye ka letšatši la Sabatha?” 17 Ka gona ge a bolela dilo tše, baganetši ba gagwe ka moka ba hlabja ke dihlong,+ eupša lešaba ka moka la thabišwa ke dilo tšohle tša letago tšeo a di dirilego.+ 18 Ka gona, a tšwela pele a re: “Mmušo wa Modimo o swana le eng, le gona nka o bapiša le eng?+ 19 O swana le thoro ya mosetata yeo motho a e tšerego a e bjala serapeng sa gagwe gomme ya gola ya ba sehlare, ke moka dinonyana tša legodimo+ tša aga dihlaga makaleng a sona.”+ 20 A buša a re: “Ke tla bapiša Mmušo wa Modimo le eng? 21 O swana le komelo yeo mosadi a e tšerego a e duba* le bupi bja dintlatla tše tharo tše dikgolo go fihla ge hlama ka moka e betše.”+ 22 A sepela go tloga motseng o mongwe go ya go o mongwe le go tloga motsaneng o mongwe go ya go o mongwe a ruta gomme a tšwela pele leetong la gagwe la go ya Jerusalema.+ 23 Bjale monna yo mongwe a re go yena: “Morena, na bao ba phološwago ke ba sego kae?”+ A re go bona: 24 “Katanang+ ka matla gore le tsene ka mojako o pitlaganego,+ gobane ke a le botša, ba bantši ba tla nyaka go tsena eupša ba ka se kgone.+ 25 E tla re ge mong wa ntlo a tsogile a notlela mojako, lena la ema ka ntle la thoma go kokota mojakong la re: ‘Morena, re bulele.’+ Eupša ge a le araba o tla re: ‘Ga ke tsebe moo le tšwago gona.’+ 26 Ka gona, le tla thoma gore: ‘Re jele le go nwa pele ga gago gomme wena o rutile ditseleng tše dikgolo tša gabo rena.’+ 27 Eupša o tla re go lena: ‘Ga ke tsebe moo le tšwago gona. Tlogang go nna, lena ka moka badiri ba tše di sa lokago!’+ 28 Moo ke mo go tlago go ba le dillo le ditsikitlano tša meno,+ ge le bona Aborahama, Isaka, Jakobo le baporofeta ka moka Mmušong wa Modimo,+ eupša lena le lahletšwe ka ntle. 29 Go feta moo, batho ba tla tla ba etšwa ka bohlabela, ka bodikela, ka leboa le ka borwa,+ gomme ba tla dula tafoleng Mmušong wa Modimo.+ 30 Go na le ba mafelelo bao e tlago go ba ba pele gomme go na le ba pele bao e tlago go ba ba mafelelo.”+ 31 Ka yona nako yeo Bafarisei ba bangwe ba tla, ba re go yena: “Etšwa mo o tloge gobane Heroda* o nyaka go go bolaya.” 32 Ke moka a re go bona: “Sepelang le botše phukubje+ yeo ya moradia le re: ‘Bona! Ke leleka batemona le go fodiša lehono le gosasa, gomme ka letšatši la boraro ke tla be ke feditše.’+ 33 Lega go le bjalo, ke swanetše go sepela lehono, gosasa le letšatšing le le latelago, gobane ga se gwa dumelelwa gore moporofeta a bolaelwe ka ntle ga Jerusalema.+ 34 Hee Jerusalema, hee Jerusalema, wena mmolai+ wa baporofeta le yo a kgatlago ka maswika+ bao ba rometšwego go wena—ke gantši gakaakang ke nyaka go bokanya bana ba gago gotee ka mokgwa woo kgogo e bokanyago matswiana a yona ka tlase ga diphego tša yona,+ eupša lena ga se la ka la nyaka!+ 35 Bonang! Modimo o tla lahla ntlo ya lena.+ Ruri ke a le botša, le ka se hlwe le mpona go fihla ge le re: ‘Go šegofaditšwe yo a tlago ka leina la Jehofa!’”+
^ Phetolelo ya lentšu ka lentšu e re, a e “bipa.”
^ Bona mongwalo wa ka tlase go Lu 3:1.